《隆兴甲申岁闰月游焦山》
宋代·韩元吉

荒村日晴雪犹积，系缆焦公山下石。
江翻断崖石破碎，瘞鹤千年有遗迹。
瘦藤百级跻上方，浮玉南北法中央。
樯午如林出烟浦，酒船远与帆低昂。
老鸱盘风舞江南，杀气淮南望中见。
神龙只合水底眠，为洗乾坤起雷电。
观音岩前竹十寻，大士不死知此心。
醉归更唤殷七七，賸种好花开鹤林。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。